Hollywood: Kletsprogram se platejoggie sterf; Harry en Meghan laat (weer) die wêreld gonsStephen “tWitch” Boss. (Foto: Dia Dipasupil/Getty Images North America/AFP) Maroela Media bied jou ’n opsomming van die week se jongste internasionale vermaaknuus. Die platejoggie en danser Stephen “tWitch” Boss het homself op die ouderdom van 40 om die lewe gebring. Boss het bekendheid as die borrelende platejoggie op die gewilde kletsprogram The Ellen DeGeneres Show verwerf. Hy het in 2014 as gaskunstenaar by DeGeneres aangesluit en deur die jare heen het sy teenwoordigheid in die program gegroei. In 2020 is hy as medevervaardiger van die program aangestel. “Stephen het elke vertrek opgehelder. Hy het familie, vriende en die gemeenskap naby aan sy hart gehou en met liefde en lig gelei,” het sy vrou, Allison, in ’n verklaring gesê. “Hy was die ruggraat van ons gesin, die beste man, pa en inspirasie vir sy aanhangers.” Talle bekendes, insluitend DeGeneres, Channing Tatum en Julie Bowen, het hul medelye met die Boss-gesin betoon. Boss word deur sy vrou en drie dogtertjies oorleef. Dit voel tans of die hele wêreld aan die praat is oor Harry en Meghan se dokumentêre reeks van ses episodes op Netflix. In dié reeks vertel die koninklike egpaar, wat deur die jare heen ’n liefde- en haatverhouding met die kollig gehad het, hul storie van samekoms, uitdagings en oorwinnings. Meghan en Harry (Foto: Instagram) “H” en “M”, soos wat hulle na mekaar in die dokumentêr verwys, werp lig op die rede waarom hulle in 2020 besluit het om as senior koninklikes uit te tree. Die dokumentêr fokus op die verhouding tussen die Britse koninklikes en die media, die manier hoe Megan vir Harry en later sy familie ontmoet het, en wat gelei het tot die dag waarop hulle besluit het dat genoeg nou genoeg is. Hoewel mense na ’n paar skokonthullings uitgesien het, is talle kritici en resensente daarvan oortuig dat die dokumentêr net nog ŉ vertelling van die storie is waarmee die publiek reeds vertroud is. Die koerant The Spectator beskryf die dokumentêr as “vervelig” en “narsisties”, terwyl The Guardian gesê het dat dit ’n “eensydige openbare betrekkinge- foefie” is. Ten spyte daarvan dat ’n gevoel van negatiwiteit in die dokkie heers, het 28 miljoen mense reeds na die eerste drie episodes van die dokumentêr gekyk. Dit maak die reeks Netflix se suksesvolste dokumentêr in terme van aanvanklike kykergetalle nóg. Jin, die oudste lid van die K-pop-groep BTS, het vir militêre diensplig in Suid-Korea aangemeld. Die Koreaanse popgroep BTS op die verhoog. (Foto: Theo Wargo/Getty Images for The Recording Academy/AFP) Die wêreldbekende musiekgroep het vroeër vanjaar bekend gemaak dat hulle ’n noodgedwonge blaaskans van hul musiekloopbaan moet neem om aan te meld vir diensplig. In Suid-Korea, van waar die groep afkomstig is, moet alle mans tussen die ouderdom van 18 en 25 wat fisiek daartoe in staat is, vir nasionale diensplig aanmeld. Die sewe lede van die groep is toegelaat om hul diensplig tot die ouderdom van 30 uit te stel. Die groeplede is egter gereed om nou al hul plekke in die Suid-Koreaanse weermag in te neem. Die 29-jarige Jin, die oudste van die groep, was die eerste om destyds aansoek te doen om ’n verlenging voordat hy vir diensplig moet aanmeld. Dié aansoek is intussen teruggetrek. Jin het pas met ’n militêre opleidingsessie van vyf weke begin en sal daarna na bewering by die voorste linie moet aanmeld. Die popster Taylor Swift gaan binnekort die waters van die rolprentbedryf as regisseur toets. Taylor Swift. (Foto: Amy Sussman/Getty Images North America/AFP) Die sanger en liedjieskrywer het ’n vollengte rolprentteks geskryf wat deur Searchlight Pictures vervaardig gaan word. “Taylor is ’n eenmaal-in-ŉ-leeftyd-storieverteller en kunstenaar,” het David Greenbaum, hoof van Searchlight, gesê. “Dit is ’n vreugde en voorreg om saam met haar te werk op hierdie nuwe opwindende en kreatiewe reis.” Besonderhede oor die rolprent self en wanneer dit die skerms gaan tref is nog nie bekend nie. Bykomende bronne: EWN, BBC News